C‑41/11. sz. ügy
Inter-Environnement Wallonie ASBL
és
Terre wallonne ASBL
kontra
Région wallonne
(a Conseil d’État [Belgium] által benyújtott előzetes döntéshozatal iránti kérelem)
„Környezetvédelem – 2001/42/EK irányelv – 2. és 3. cikk – Bizonyos tervek és programok környezetre gyakorolt hatásainak vizsgálata – A vizek mezőgazdasági eredetű nitrátszennyezéssel szembeni védelme – Terv vagy program – Az előzetes környezeti vizsgálat elmaradása – Valamely terv vagy program megsemmisítése – Annak lehetősége, hogy a terv vagy program joghatásait fenntartsák – Feltételek”
Az ítélet összefoglalása
Környezet – Bizonyos tervek és programok környezeti hatásvizsgálata – 2001/42 irányelv – Terv és program – Az előzetes környezeti vizsgálat elmaradása – Valamely terv vagy program megsemmisítése – Annak lehetősége, hogy a terv vagy program joghatásait fenntartsák – Feltételek
(2001/42 európai parlamenti és tanácsi irányelv, 2. cikk, a) pont és 3. cikk, (2) bekezdés, a) pont; 85/337 tanácsi irányelv, I. és II. melléklet, valamint 91/676 tanácsi irányelv, 5. cikk, (1) bekezdés és III. melléklet)
Ha valamely nemzeti bíróság előtt a nemzeti joga alapján keresetet indítanak a bizonyos tervek és programok környezetre gyakorolt hatásainak vizsgálatáról szóló 2001/42 irányelv értelmében vett „tervnek” vagy „programnak” minősülő nemzeti aktus megsemmisítése iránt, és e bíróság megállapítja, hogy az ilyen tervet vagy programot az ezen irányelvben előírt, előzetes környezeti vizsgálat lefolytatására irányuló kötelezettség megsértésével fogadták el, e bíróság köteles megtenni a nemzeti jogában szabályozott minden általános vagy egyedi intézkedést annak érdekében, hogy orvosolja az ilyen vizsgálat elmulasztását, ideértve a megtámadott terv vagy program esetleges felfüggesztését vagy megsemmisítését is.
Ugyanakkor, figyelembe véve az előtte folyamatban lévő ügy sajátos körülményeit, a kérdést előterjesztő bíróság számára kivételesen engedélyezhető azon nemzeti rendelkezés alkalmazása, amely feljogosítja őt a megsemmisített nemzeti aktus bizonyos joghatásainak fenntartására, amennyiben:
–        e nemzeti aktus a vizek mezőgazdasági eredetű nitrátszennyezéssel szembeni védelméről szóló 91/676 irányelv helyes átültetésére irányuló intézkedést képez;
–        az ezen irányelv 5. cikke értelmében vett cselekvési programot tartalmazó új nemzeti aktus elfogadása és hatálybalépése nem teszi lehetővé a megtámadott rendelet megsemmisítéséből eredő, a környezetre gyakorolt káros hatások elkerülését;
–        e megtámadott aktus megsemmisítésének következményeként a 91/676 irányelv átültetésével kapcsolatban olyan joghézag keletkezne, amely a környezetre nézve károsabb lenne abban az értelemben, hogy e megsemmisítés alacsonyabb szintű védelmet eredményezne a mezőgazdasági forrásokból származó nitrátok által okozott vízszennyezés ellen, ezáltal pedig ellentétbe kerülne magával az irányelv alapvető célkitűzésével, valamint
–        az ilyen aktus joghatásainak kivételes fenntartása csak a megállapított szabálytalanság orvoslását szolgáló intézkedések elfogadásához feltétlenül szükséges időre terjed ki.
(vö. 63. pont és a rendelkező rész)